
הנחיית ל"ג בעומר בסגנון תוכנית רדיו
משחק אישיות 
יש שתי אפשרויות למשחק: 
· או שהמנחה בוחר לעצמו דמות כלשהי, ונותן לקהל לשאול שאלות ולנסות לגלות. לכל אחד יש הזדמנות לשאול שאלה אחת ואחר כך לומר ניחוש. התשובות הם בכן ולא. מי שמגלה ראשון, זוכה בפרס. 
· או שהמנחה קורא לילד, שם לו כתר על הראש, ועל הכתר כתוב שם של דמות כלשהי. הילד צריך לשאול את הקהל שאלות שונות שהתשובה להם בכן ולא, עד שבסוף הוא מצליח לגלות את התשובה. דורש הכנה של כתר עם כיתוב, צריך להכין את הקהל לפני כן לשתף פעולה, ולא לגלות את השם שמופיע על הכתר.
דמויות אפשריות (חוץ מהדמויות המוכרות של רבי עקיבא ורשב"י): יוחאי, רחל אשת רבי עקיבא, רבי מאיר בעל הנס, ברוריה אשת רבי מאיר, וכדומה. 
תחרות שאלות 
מזמינים שני ילדים שמעוניינים להתחרות זה בזה (פעם שני בנים, ופעם שתי בנות), מציגים בפניהם שאלות מול כל הקהל, והראשון שעונה תשובה נכונה בכל שאלה מקבל נקודה. המנצח הוא מי שקיבל את מרב הנקודות, והוא זוכה בפרס. יש לרשום על דף את מספר הנקודות בכל השאלות. 
שאלות למתחילים: 
1. כמה שנים היו במערה? 13 
2. מה הם אכלו כשהיו במערה? חרובים 
3. איזה ספר חיבר רבי שמעון? זוהר
4. איך קראו לבן של רבי שמעון? רבי אלעזר
5. איך קראו לאבא של רבי שמעון? יוחאי
6. איפה קבור רבי שמעון? במירון 
7. כמה ימים לעומר זה ל"ג בעומר? שלושים ושלוש
8. כמה תלמידים היו לרבי עקיבא? 24,000
9. מדוע נפטרו תלמידי רבי עקיבא? כי לא נהגו כבוד זה בזה
10. מה אמר רבי עקיבא על הפסוק "ואהבת לרעך כמוך"? "זה כלל גדול בתורה" 
שאלות למתקדמים: 
1. איפה קבור רבי מאיר בעל הנס? טבריה 
2. איפה קבור רבי עקיבא? 
3. מה התאריך בחודש של ל"ג בעומר? י"ח באייר 
4. איך קראו לאבא של רבי עקיבא? יוסף
5. מי היו חמשת התלמידים האחרונים של רבי עקיבא? רבי מאיר, רבי יהודה, רבי יוסי, רבי שמעון, רבי אלעזר בן שמוע
6. למה מדליקים מדורה? 
7. כמה ימים נשאר לספור ספירת העומר? 16
8. איך הקשת קשורה לרבי שמעון? בימיו לא נראתה קשת בענן, מפני הזכות שלו 
9. לשאול על אותיות שונות בפיוט "ואמרתם כה לחי", מהו המשפט השלם
חידה 
להציג חידה בפני הקהל, ומי שפותר נכונה את כל המשפטים זוכה בפרס: 
1. הכול התחיל בהבטחה ברורה 
2. אחת משבעים, סמל של יוקרה 
3. אברהם ומלכי צדק חוברים 
4. זה שלה, כך אומרים
רמז ראשון: גם אשת הנשיא ביקשה מבעלה, אך לא קיבלה 
רמז שני: האם תגלו את המתנה, שניתנה לאחר שנות המתנה 
פתרון: ירושלים של זהב. 
1. עקיבא הבטיח לרחל בהיותם עניים שיקנה לה תכשיט מזהב עם תבליט של ירושלים (מסכת נדרים נ, א) 
2. לירושלים יש שבעים שמות (במדבר רבה נשא יד, ב), ואחד מהם "ירושלים"; וזהב הוא סמל של יוקרה
3. השם "ירושלים" מורכב מהכינוי "יראה" שנתן אברהם והכינוי "שלם" של מלכי צדק מלך שלם. כך נאמר בבראשית רבה (וילנא) פרשת וירא פרשה נו: "אברהם קרא אותו יראה שנאמר ויקרא אברהם שם המקום ההוא ה' יראה, שם קרא אותו שלם שנאמר (בראשית יד) ומלכי צדק מלך שלם. אמר הקדוש ברוך הוא אם קורא אני אותו יראה כשם שקרא אותו אברהם, שם אדם צדיק מתרעם, ואם קורא אני אותו שלם אברהם אדם צדיק מתרעם, אלא הריני קורא אותו ירושלים כמו שקראו שניהם יראה שלם ירושלים"
4. רבי עקיבא אמר על רחל "שלי ושלכם – שלה הוא"
5. רמז ראשון: אשת רבן גמליאל ראתה את התכשיט על רחל וביקשה מבעלה, אך השיב שהיא לא המתינה לבעלה כמו רחל אשת רבי עקיבא (תלמוד ירושלמי שבת ו, א)
6. רמז שני: המתנה שרבי עקיבא נתן אחרי 24 שנות המתנה, כאשר התעשר
השלמת חרוזים 
המנחה אומר משפט עם התחלת חרוז, ופונה אל הקהל כדי שישלימו. מן הסתם רבים יענו ביחד, וזה בסדר. ללא פרס. 
1. ל"ג בעומר יום של שמחה – כולם באים ל...(תהלוכה)
2. ה' הטוב עזר – לרבי שמעון ובנו...(אלעזר)
3. אצל רבי שמעון דלקה אש של תורה – ולזכרו אנו מדליקים... (מדורה)
4. בחודש אייר - ביום ח"י, נפטר רבי שמעון בר...(יוחאי)
5. רבי שמעון ורבי אלעזר במערה – ישבו ולמדו (תורה)
6. את רבי שמעון ביומו האחרון – קברו בהר (מירון)
7. לרבי עקיבא כולם יודעים – היו 24,000 (תלמידים)
8. אביה של רחל עזר לעניים באופן קבוע, ושמו היה (כלבא-שבוע)
9. רבי שמעון את סודות התורה גילה, והיום חוגגים לו את יום ה(הילולא)
חידון אלף בית 
כל תשובה מתחילה באחת מאותיות הא-ב, לפי הסדר. בחלק מהאותיות יש שתי שאלות, הראשונה למתחילים והשנייה למתקדמים
· א – מדליקים לכבוד רבי שמעון (אש) / בנו של רבי שמעון (אלעזר)
· ב – כינוי של רבי שמעון (בר יוחאי)
· ג – ואהבת לרעך כמוך זה כלל ____ בתורה (גדול) / ל"ג באותיות הפוכות (גל)
· ד – מילה נרדפת להתנהגות מנומסת (דרך ארץ) / רשב"י יכול לפטור את העולם מה...(דין)
· ה – כשמוצאים חפץ שמישהו איבד, עושים...(השבת אבדה) / בפעם השניה כשיצאו מהמערה פגשו איש מחזיק שני... (הדסים)
· ו – פסוק חשוב שמלמד אותנו לאהוב כל אחד ("ואהבת לרעך כמוך")
· ז – ספר של סודות התורה, אותו חיבר רבי שמעון במערה (זוהר)
· ח – משהו שכל אחד יכול להעניק לאחרים בלי סוף ואינו עולה כסף (חיוך) / הפירות אותם אכלו רבי שמעון ובנו בזמן היותם במערה (חרובים)
· ט – נשתדל לעשות לזולת רק... (טוב) / העיר אותה טיהר רשב"י (טבריה)
· י – אביו של רשב"י (יוחאי)
· כ – השלימו: ואהבת לרעך...(כמוך) / האבא של רחל, אשת רבי עקיבא (כלבא שבוע)
· ל – יום ההילולא של רשב"י (ל"ג בעומר)
· מ – שם נקבר רבי שמעון ובנו (מירון) / שם התחבאו רבי שמעון ובנו (מערה)
· נ – ה' עשה לרבי שמעון (נס)
· ס – השלימו: הימים האלו נקראים "ימי ___ העומר" (ספירת העומר)
· ע – צדיק שלימד כמה חשוב לאהוב את הזולת, ושמו רבי... (עקיבא)
· פ – החג ממנו מתחילים לספור את ספירת העומר (פסח)
· צ – כשנותנים כסף לעני, זה נקרא... (צדקה) / אחת מערי הקודש, ליד מירון (צפת)
· ק – אותם אוספים עבור המדורה (קרשים) / בזכות רשב"י, בימיו לא נראתה... (קשת)
· ר – כיצד קראו לאשתו של רבי עקיבא (רחל)
· ש – שמו של התנא האלוקי שנפטר בל"ג בעומר (רבי שמעון) / חג מתן תורה (שבועות)	
· ת – מה למד רבי עקיבא במשך 24 שנה (תורה)
חידון הוא והיא
המנחה שואל הגדרות "הוא כך וכך, והיא כך כך", ועל הילדים בקהל לענות. 
מתוך אתר אחיה: 
1. תא (מדור) / מדליקים אותה בל"ג בעומר (מדורה) 
2. חומר בעירה (שמן) / ממוצרי החלב (שמנת) 
3. חוד סכין (להב) / אש (להבה) 
4. אבן יקרה (ספיר) / הימים בין פסח לשבועות (ספירה) 
5. הזכר של היונה (תור) / ניתנה בחג השבועות (תורה) 
6. יושר (צדק) / תרומה (צדקה) 
7. חלק מהרגל (ברך) / איחול ושבח (ברכה) 
8. קני השיבולים (קש) / ממנה נורה החץ (קשת) 
תחרויות ומשימות 
· תחרות שירה – 3-6 ילדים: מזמינים לבמה כמה ילדים ומעמידים אותם בשורה, והם נדרשים לשיר את השיר "ואמרתם כה לחי רבי שמעון בר יוחאי", כאשר כל אחד אומר רק מילה אחת בתורו, וכך ממשיכים וחוזרים על השיר שוב ושוב. מי שבטעות אומר שתי מילים, או שמפספס מילה, או שמתעכב, או שאומר מילה לא נכונה – נפסל ויוצא. השירה ממשיכה עם פחות ילדים, עד לאחרון שנשאר. האחרון (או האחרונים) זוכים בפרס כלשהו. 
· תחרות קפיצה – 2 ילדים: מזמינים לבמה שני ילדים, והם צריכים לקפוץ על רגל אחת 33 פעמים מבלי לעצור, להישען או ליפול. מי שהצליח, מנצח (יכולים לזכות שניהם). 
· מחיאות כפיים: המנחה מוחא כפיים 18 פעמים, בכל פעם מוחא מעט כפיים (פעמיים, שלוש וכדומה, עד שמצטברים 18). הילדים נדרשים למחוא כף בדיוק כמו המנחה, ולספור כמה פעמים הם מחאו כף, ומה הקשר לל"ג בעומר (י"ח אייר). מי שיודע, זוכה בפרס. 

